“Een van die mans het gesê hulle gaan my nou doodmaak. Ek is in die sand neergegooi en met ‘n klip oor die kop en teen die kant van my gesig geslaan. Hulle het gedreig dat hulle my gaan verkrag en het my langbroek en panty afgetrek. Ek het so weerloos gevoel….”
Mev. Karen Landi, ‘n bekende gesig by die organisasie Community Hours, sê sy het die dag in Walkerville gery toe sy ‘n voertuig met ‘n flitsende blou lig agter haar sien. Toe die motor nader kom, is ‘n sirene aangeskakel en sy het instinktief van die pad af getrek.
“Ek het gesê: ‘Neem my kar, laat my asseblief net uitkom’ maar hulle het duidelik ander planne gehad. Die man in die agtersitplek het my na agter probeer trek terwyl hy my oor die kop en in die gesig geslaan het. Die man in die passasiersitplek het my ook rondgeruk en met die vuis geslaan. ‘n Man met ‘n goue tand het my probeer oplig en verskuif. Ek het hard geveg en heeltyd besef dat ek moet probeer wegkom.”
“Ek het hulle gesê ek is op pad na ‘n kampplek laer af in die pad en dat daar mense is wat op my wag.”
Sy sê die les wat sy geleer het, is om nooit te stop as jy in ‘n verlate gebied afgetrek word nie. Hou aan ry tot waar daar ander mense is. Sy sê hoewel haar aanvallers wreed en veragtelik opgetree het, verteenwoordig hulle nie die meerderheid nie. “Moenie almal haat vir die misdadige aksies van ‘n klein minderheid nie.”